T A S D I Q L A Y M A N

O‘zbekiston Respublikasi Axborot texnologiyalari va kommunikatsiyalarini rivojlantirish vaziri o‘rinbosari

D.Rustamov

\_\_\_\_\_\_\_\_\_\_\_\_\_\_\_\_\_\_\_

2022-yil “\_\_\_”-dekabr

Axborot texnologiyalari va kommunikatsiyalarini rivojlantirish vazirligida davlat xaridlarini amalga oshirish bilan bog‘liq tartib-taomillarni tashkil etish va o‘tkazish tartibi to‘g‘risidagi

NIZOM

1-bob. Umumiy qoidalar

1.Ushbu Nizom Axborot texnologiyalari va kommunikatsiyalarini rivojlantirish vazirligida (keyingi o‘rinlarda Vazirlik deb yuritiladi) tanlov (tender) o‘tkazish bo‘yicha xarid komissiyasining (keyingi o‘rinlarda “Xarid komissiyasi” deb yuritiladi) vazifalari, funksiyalari, xuquqlari, javobgarligi va faoliyatini tashkil etish tartibini belgilab beradi.

Ushbu Nizom bilan tartibga solinmagan holatlar O‘zbekiston Respublikasining amaldagi qonun hujjatlariga muvofiq tartibda amalga oshiriladi.

2.Xarid komissiyasi xarid qilish tartib-taomillari g‘olibini tanlash to‘g‘risidagi qarorlar qabul qilish vakolatiga ega bo‘lgan kollegial organdir.

Xarid komissiyasi ishining asosiy maqsadi ishtirokchilarning takliflarini buyurtmaga muvofiqlik darajasi bo‘yicha xolis baholashdan va tartibga solishdan hamda davlat xaridlari raqobatlashuv usullari orqali amalga oshirilganda g‘olibni (g‘oliblarni) tanlashdan iborat.

3.Xarid komissiyasi doimiy faoliyat ko‘rsatadi hamda Vazirlikning tegishli buyrug‘i bilan shakllantiriladi va tarqatib yuboriladi.

4.Xarid komissiyasi o‘z faoliyatida O‘zbekiston Respublikasining Konstitusiyasi, qonunlari, O‘zbekiston Respublikasi Oliy Majlisi palatalari qarorlari, O‘zbekiston Respublikasi Prezidentining farmonlari, qarorlari va farmoyishlari, Vazirlar Mahkamasining qaror va farmoyishlari, boshqa qonun hujjatlari, Axborot texnologiyalari va kommunikatsiyalarini rivojlantirish vazirligi nizom, vazir buyruqlari, topshiriqlari hamda ushbu Nizomga amal qiladi.

5.Xarid qilish tartib-taomillari:

xaridlar xo‘jalik faoliyati doirasida o‘tkazilganda Xarid komissiyasi davlat buyurtmachisining vakillari orasidan, zarur bo‘lgan taqdirda ovoz berish huquqiga ega ekspertlarni jalb etgai holda shakllantiriladi;

loyiha ayrim faoliyatlar doirasida o‘tkazilganda Xarid komissiyasi vazifalarini belgilangan tartibda tashkil etiladigan “loyihani amalga oshiruvchi guruh” bajaradi, xaridqilishtartib-taomillarini o‘tkazish natijalari to‘g‘risida qarorlar qabul qilinadi.

2-bob. Xarid komissiyasining asosiy vazifalari

6.Xarid komissiyasining asosiy vazifalari quyidagilardan iborat:

tanlov (tender) hujjatlarini kelishish;

takliflar qabul qilinadigan muddatlarni belgilash;

takliflarni ochish tartib-taomillarini belgilaydi;

takliflarni baholash mezonlarini belgilash va unga asosan baholash;

taklif kiritish tartibini, hajmini va uni ta’minlash shaklini belgilash;

xarid qilish tartib-taomili ishtirokchilarining takliflarini ochish; malaka tanlovini o‘tkazish, agar tanlov (tender) hujjatlari shartlarida bu nazarda tutilgan bo‘lsa;

xarid qilish tartib-taomillarini qonun hujjatlariga muvofiq amalga oshirish;

xarid qilish tartib-taomillarining raqobatlashuv turlari, ijrochisi va zaxira ijrochisini belgilaydi yoki savdoni amalga oshmagan deb topadi.

Xarid komissiyasi qonun hujjatlari va ushbu Nizom talablaridan kelib chiqib boshqa vazifalarni xam bajarishi mumkin.

7.Xarid komissiyasi xarid qilish tartib-taomillari ishtirokchilari to‘g‘risidadagi quyidagi ma’lumotlarni o‘rganadi:

xarid qilish tartib-taomillari ishtirokchisining ta’sis hujjatlari va shartnoma tuzish vakolatini tahlil qiladi;

soliq va boshqa majburiy to‘lovlar bo‘yicha qarzdorlik mavjud emasligini tekshiradi;

xarid qilish tartib-taomillari ishtirokchisiga nisbatan bankrotlik tartib-taomillari joriy etilmaganligini o‘rganadi;

xarid qilish tartib-taomillari ishtirokchisi haqida Insofsiz ijrochilar yagona reestrida yozuv mavjud emasligini aniqlaydi;

axborotlarning ochiq manbalarida ehtimoli bo‘lgan korrupsiyaga oid xuquqbuzarlik haqida ma’lumotlar mavjud emasligi aniqlaydi;

xarid qilish tartib-taomillari ishtirokchisining rasmiy veb-saytidagi ma’lumotlarni tahlil qiladi;

Vazirlikning xarid qilish tartib-taomillari ishtirokchisi bilan o‘zaro hamkorligi tarixini o‘rganadi;

xarid ishtirokchilarida shartnomani bajarish uchun zarur texnik, moliyaviy, moddiy, kadrlarga oid va boshqa resurslar mavjudligini tahlil qiladi.

manfaatlar to‘qnashuvi mavjudligi o‘rganadi;

xarid qilish tartib-taomillari ishtirokchisi tomonidan sodir etilgan korrupsiyaga oid xuquqbuzarliklar haqida ma’lumotlarni o‘rganadi;

korrupsiyaga qarshi hujjatlarini tekshiradi (taqdim etilgan yoki saytdagi) (agar mavjud bo‘lsa).

Mazkur yo‘nalishlar bo‘yicha xarid qilish tartib-taomillari ishtirokchilari to‘g‘risidagi ma’lumotlarni o‘rganish Axborot texnologiyalari va kommunikatsiyalarini rivojlantirish vazirligida davlat xaridlarini amalga oshirish doirasida xarid qilish tartib-taomillari ishtirokchilarini tekshirish jarayoni bo‘yicha yo‘riqnomaga”ga asosan amalga oshiriladi.

3-bob. Xarid komissiyasi ishini tashkil qilish

8. Davlat xaridlarini tanlov (tender) orqali amalga oshirish jarayonida kamida besh nafar a’zodan iborat tarkibda komissiya tuziladi.

Qonunchilikda boshqacha holatlar nazarda tutilmagan bo‘lmasa, Xarid komissiyasining tarkibi boshqaruv xodimlaridan tashkil etiladi.

9. Xarid komissiyasi toq sonli a’zolardan iborat bo‘ladi, uning a’zolari tarkibi va soni xarid qilish tartib-taomilining turiga bog‘liq bo‘ladi hamda olinayotgan tovarning (ishning, xizmatning) xususiyatlari inobatga olingan holda o‘zgartirilishi mumkin.

10.Qiymati bazaviy hisoblash miqdorining besh ming baravaridan ortiq miqdordagi davlat xaridlari o‘tkazilganda xarid komissiyasi tarkibiga davlat buyurtmachisining vakillaridan tashqari O‘zbekiston Respublikasi Investisiyalar va tashqi savdo vazirligi, O‘zbekiston Respublikasi Vazirlar Mahkamasi huzuridagi “Uzinjiniring” respublika loyihalashtirish institutining vakillari kiritiladi.

11.Xarid komissiyasining ishiga rais rahbarlik qiladi, u Xarid komissiyasi majlislarini chaqiradi va olib boradi, ovozga qo‘yishni va Xarid komissiyasi tomonidan qabul qilingan qarorlarni e’lon qiladi, shuningdek xarid komissiyasi majlislarining bayonnomalarini imzolaydi.

Tanlov (tender) o‘tkazish jarayoni Xarid komiisiyasi raisi yoki kelishuvga ko‘ra rais o‘rinbosarlaridan birining rahbarligida va ishtirokida o‘tkazilishi mumkin.

Xarid komissiyasiga Raisilik qiluvchi quyidagi vakolatlarga ega:

Xarid komissiyasi majlislarini chaqirish va majlis kun tartibini belgilash;

Xarid komissiyasi qabul qilgan qarorlar bajarilishini nazorat qilishni tashkil etish;

Xarid komissiya a’zolari tomonidan o‘z zimmalariga yuklatigan vazifalar bajarilishini muvofiqlashtirish;

Xarid komissiya a’zolari faoliyatini nazorat qilish;

Xarid komissiyasi samarali ishlashi uchun zarur bo‘ladigan boshqa choralarni ko‘rish.

12.Xarid komissiyasining majlisini rais yoki kelishuvga ko‘ra uning o‘rinbosari olib boradi. Xarid komissiyaning yig‘ilishi uning a’zolarining kamida yarmi ishtirok etgan taqdirda vakolatli hisoblanadi.

13.Xarid komissiyasining ishchi organi vazifasini:

7-bandning ikkinchi-o‘n birinchi xatboshilarida nazarda tutilgan masalalar bo‘yicha - Ishlar boshqarmasi;

7-bandning o‘n ikkinchi xatboshisida nazarda tutilgan masalalar bo‘yicha - Inson resurslari va kadrlar salohiyatini rivojlantirish bo‘limi / Ichki audit, moliyaviy va komplaens nazoratni amalga oshirish boshqarmasi;

7-bandning o‘n uchinchi va o‘n turtinchi xatboshilarida nazarda tutilgan masalalar bo‘yicha - Xarid komissiyasining kotibi amalga oshiradi.

14.Xarid komissiyasining tezkor faoliyati uning ovoz berish xuquqiga ega a’zosi bo‘lgan mas’ul kotib tomonidan tashkil qilinadi.

15.Muayyan bir davlat xaridini amalga oshirish Xarid komissiyasi a’zolarida davlat xaridi ishtirokchisi bilan manfaatlar to‘qnashuvi mavjudligini ko‘rsatuvchi holatlar aniqlangan taqdirda, bunday a’zoning ovozi mazkur masala bo‘yicha ovoz berish natijalaridan chiqarib tashlanadi.

16.Mazkur Nizomning 15-bandida ko‘rsatilgan shaxslarni Xarid komissiyasi tarkibiga kiritilishini oldini olish Xarid komissiyasi a’zolarini rad qilish va o‘zini o‘zi rad qilish yo‘li bilan amalga oshiriladi.

17.Mazkur Nizomning 15-bandida nazarda tutilgan shaxslar Xarid komissiyasi tarkibiga kiritilganligi aniqlanganda Komissiya raisi bunday shaxsni muayyan xaridni o‘tkazgunga qadar rad etish haqida qaror qabul qilishi shart. Komissiya a’zosini rad etish haqidagi qaror yozma shaklda rasmiylashtiriladi va rad etishga asos buluvchi holatlar haqidagi ma’lumotlarni o‘z ichiga olishi lozim.

18.Ushbu Nizomning 17-bandida nazarda tutilgan qaror qabul qilingan taqdirda, shuningdek Xarid komissiyasi a’zosi o‘zini o‘zi rad qilingan taqdirda yoki rad etish to‘g‘risida qaror qabul qilingan taqdirda Komissiya a’zosi ma’lum xaridlar bo‘yicha Komissiya yig‘ilishlarida qatnashishga xaqli emas.

19.Xarid komissiyasi a’zolarida ishtirokchilar bilan shaxsiy manfaatli aloqalar mavjud bo‘lgan taqdirda, xarid komissiyasining bunday a’zosi bu masala ko‘tarilgan majlisda o‘zini o‘zi rad etishi va mazkur masala bo‘yicha ovoz berishda ishtirok etmasligi kerak, bu haqda bayonnomada qayd etiladi.

20.Mazkur Nizomning 12-bandida nazarda tutilgan kvorum mavjud emasligi tufayli Xarid komissiyasi a’zosini vaqtincha almashtirish zarur bo‘lganda Xarid komissiyasi a’zosini vaqtincha almashtirish haqidagi qaror Xarid komissiyasi majlisi bayonnomasiga tegishli ma’lumotlar kiritilgan holda rasmiylashtiriladi.

**4-bob. Xarid komissiyasi va a’zolarining xuquq va majburiyatlari**

21.Xarid komissiyasi quyidagi xuquqlarga ega:

a) tanlov ishtirokchisidan uning malakaviy talablarga muvofiqligini tasdiqlovchi dalillarni hujjat shaklida taqdim etilishini talab qilish;

b) o‘z qarori bilan quyidagilarga asosan tanlov (tender) ishtirokchilarini tanlovda (tenderda) ishtirok etishni davom ettirishdan chetlatish va ularning takliflarini ko‘rib chiqishni davom ettirmasdan qaytarib berishi mumkin:

Insofsiz ijrochilar yagona reestrida tanlov ishtirokchilari haqidagi yozuvlar aniqlanganda;

tanlov ishtirokchilarda soliqlar va boshqa majburiy to‘lovlardan qarzi mavjudligi aniqlanganda;

agar tanlov ishtirokchisida qonunchilikni buzadigan tarzda adolatsiz raqobat ustunligi yoki manfaatlar to‘qnashuvi bo‘lganda;

v) xarid tashabbuskori, tashkilotchisi, ixtisoslashtirilgan tashkilotdan ko‘rib chiqilayotgan masalalar bo‘yicha har qanday ma’lumot va hujjatlarni so‘rab olish;

g) tegishli organlar va tashkilotlardan xarid ishtirokchilarining xarid haqidagi hujjatlarda belgilangan talablarga muvofiqligini aniqlash uchun zarur ma’lumotlarni belgilangan tartibda so‘rab olish;

d) tender/tanlov ishtirokchilariga u yoki bu taklifni rad etish sabablarini tushuntirib berish. Bunda takliflarning narx va ishlarni bajarish muddati bilan birga mazmunini o‘zgartiradigan tushuntirishlar berilishiga yul qo‘yilmaydi.

22.Xarid komissiyasining a’zolari quyidagilarga majbur:

uzrli holatlardan (vaqtincha mexnatga layokatsizlik, xizmat safari va boshqa sabablar) tashqari Xarid komissiyasining majlislarida shaxsan ishtirok etish;

qonunchilikda belgilangan tartibga muvofiq xaridlarga tayyorgarlik ko‘rish va o‘tkazish tartib-taomillariga rioya qilish;

xarid qilish tartib-taomili ishtirokchilarini tekshirish bo‘yicha zimmasiga yuklangan vazifalarni bajarish;

agar tanlov ishtirokchisi tomonidan biron-bir xarakatni sodir etishga, qaror qabul kilishga yoki tanlov savdolarini o‘tkazish jarayonida buyurtmachining muayyan bir xarid qilish tartib-taomilini o‘tkazishga ta’sir qilish maqsadida buyurtmachining hozirgi yoki avvalgi xodimiga yoki Xarid komissiyasining a’zosiga har qanday ko‘rinishdagi mukofotni, ishga qabul qilish haqida taklif yoki qimmatbaho ashyo yoxud xizmatni taqdim qilsa yoki taqdim qilishga rozilik berganda, bevosita yoki bilvosita taklif qilganda darxol Xarid komissiyasi raisiga hamda korrupsiyaga qarshi kurashish “Komplaens nazorat” sho‘basiga xabar berish;

tanlov ishtirokchisi takliflarida O‘zbekiston Respublikasining normativ-huquqiy hujjatlarida belgilangan talablarning, savdo ob’ektining tanlov hujjatlarida qayd etilgan shartlarning buzilishi aniqlanganda yoki tanlov ishtirokchisi qayta tashkil etish (ajratish, qo‘shish), tugatish yoki bankrotlik (mol-mulkini xatlash) jarayonida bo‘lganda, shuningdek, noto‘g‘ri axborot taqdim etilganda ishtirokchini tanlovdan chetlashtirish choralarini ko‘rish;

komissiya a’zosi - ta’sis hujjatlari, moliyaviy jihatdan qatnashish, xolding yoki boshqacha shaklda tanlov ishtirokchilari bir-biriga tashkiliy-xuquqiy yoki moliyaviy jihatdan bog‘liq bo‘lganda o‘zini o‘zi rad etish;

o‘z vakolati doirasida xolisona qarorlar qabul qilish.

23.Xarid komissiyasi kotibi tashkiliy-texnik tavsifdagi funksiyalarni bajaradi, jumladan, Komissiya a’zolari tomonidan imzolanadigan bayonnomalarni yuritadi, Komissiya a’zolariga Xarid komissiyasining navbatdagi majlisi haqida avvaldan xabar beradi, mazkur Nizomning 7-bandida belgilangan hollarda mavjudligi yoki mavjud emasligini o‘rganadi va bu haqda komissiya yig‘ilishida ma’lum qiladi.

Xarid komissiyasi majlisida Xarid komissiyasi kotibi ishtirok eta olmaganda uning funksiyalarini Xarid komissiyasi raisi tomonidan tayinlangan Xarid komissiyasi majlisida hozir bo‘lgan a’zolaridan biri bajaradi.

24.Xarid komissiyasi tomonidan o‘z vakolati doirasida qabul qilinadigan qarorlar barcha ishtirokchilar uchun majburiydir.

5-bob. Xarid komissiyasi ishini tashkil etish

25.Xarid komissiyasi o‘tkazilayotgan tanlov (tender) savdosi doirasida tanlovga (tender) oid takliflarni tayyorlash muddati haqida qaror qabul qiladi va takliflarni qabul qilishning so‘nggi muddatini belgilaydi. Xarid komissiyasi tanlovga oid takliflarni taqdim etish muddatini uzaytirish haqida qaror qabul qilishi mumkin.

Bunda takliflarni tayyorlash muddati maxsus axborot portalida va boshqa ommaviy axborot vositalarida birinchi e’lon berilgandan paytdan boshlab o‘n kundan kam bo‘lmasligi kerak.

26.Xarid komissiyasi xarid qilish tartib-taomili ishtirokchisi tomonidan kiritiladigan tanlovga oid takliflarni kiritish tartibini, xajmini va kafolat turini (zakalat yoki bank kafolati) belgilaydi.

27.Majlis o‘tkazilgan sanada bir davlat xaridi bo‘yicha qiymati bazaviy hisoblash miqdorining besh ming baravaridan kam miqdordagi tovarlarning (ishlarning, xizmatlarning) davlat xaridi bo‘yicha Xarid komissiyasining qarorlari Xarid komissiyasining sirtdan o‘tkaziladigan majlisida, qiymati bazaviy hisoblash miqdorining besh ming baravaridan ortiq miqdordagi davlat xaridi bo‘yicha xarid komissiyasining qarorlari esa Xarid komissiyasining faqat yuzma-yuz majlisida qabul qilinishi mumkin.

28.Xarid komissiyasi ishtirokchilarga tanlovda qatnashishga ruxsat berish haqidagi masalani hal qilish maqsadida ular tomonidan taqdim etilgan materiallar asosida ishtirokchilarning malakaviy tanlovini o‘tkazadi.

Bunda quyidagi ishtirokchilarning tanlovda qatnashishiga yo‘l qo‘yilmaydi va bu haqda tegishli qaror qabul qilinadi:

Qayta tashkil etish, tugatish yoki bankrotlik jarayonida bo‘lgan;

Vazirlik bilan sud yoki arbitraj orqali nizolashayotgan;

Insofsiz ijrochilar yagona reestrida bo‘lgan;

Soliqlar va boshqa majburiy to‘lovlardan qarzi bo‘lgan;

Xarid komissiyasining boshqa tijorat va moliyaviy ko‘rsatkichlari bo‘yicha talablariga javob bermaydiganlar.

29.Xarid komissiyasi tanlovga oid takliflar bo‘lgan konvertlarni ochish, ularni ko‘rib chiqish va maxfiylikka rioya qilingan holda saqlash belgilangan tartibda amalga oshiradi.

30.Xarid komissiyasi tanlovga oid takliflar bo‘lgan konvertlarni ochish vaqti va joyini belgilaydi. Tanlovga oid takliflar bo‘lgan konvertlarni ochish Xarid komissiyasi majlisining o‘zida kollegial tarzda amalga oshiriladi.

31.Xarid komissiyasi tanlovga oid takliflarni ko‘rib chiqish muddatini belgilaydi. Tanlov ishtirokchilarining takliflarini ko‘rib chiqish va baholash muddati takliflarni taqdim etish muddati tugagan paytdan boshlab o‘n kundan oshishi mumkin emas.

32.Xarid komissiyasining majlislari yuzma-yuz yoki sirtdan (so‘rov orqali, barchaning ishtirokisiz) o‘tkazilishi mumkin. Yuzma-yuz majlislar konferensiyalar (videokonferensiyalar va hokazo) shaklida o‘tkazilishi mumkin.

33.Xarid komissiyasi kelib tushgan takliflarni to‘g‘ri kelishini batafsil o‘rganish va xulosa tayyorlash maqsadida Xarid komissiyasi a’zolari, Vazirlik mutaxassislari orasidan ishchi guruh tuzishi mumkin, shuningdek, zarurat bo‘lganda manfaatdor Vazirlik va idoralarning mutaxassislarini jalb qilishi mumkin. Komissiya tanlovga oid takliflarni baholash uchun ekspert va maslahat beruvchi tashkilotlar vakillarini jalb qilishi mumkin.

34.Xarid komissiyasi tanlov savdosi g‘olibi va zaxiradagi ishtirokchilar, shartnomani imzolash muddatlari haqida qaror qabul qiladi.

35.Xarid komissiyasi tanlovga oid takliflarni baholashni va Xarid komissiyasi tomonidan o‘rnatilgan mezonlar asosida g‘oliblarni aniqlashni amalga oshiradi. Taqdim etilgan tanlovga oid takliflarning qo‘shimcha texnik, tashkiliy va tijorat ustunligi, shuningdek, tanlov ishtirokchisining nufuzi inobatga olinishi mumkin.

36.Xarid komissiyasi taqdim etilgan konvertlarning butunligi va saqlanganligini tasdiqlash va tanlov savdosini o‘tkazish tartib-taomilining shaffofligini ta’minlash maqsadida konvertlarni ochish jarayonida tanlov ishtirokchilari vakillarining hozir bo‘lishi haqida qaror qabul qilishi mumkin.

36 Xarid komissiyasining barcha qarorlari Xarid komissiyasi majlislarida Xarid komissiyasi a’zolarining oddiy ko‘pchilik ovozi bilan qabul qilinadi. Ovozlar teng bo‘lib qolganida Xarid komissiyasi raisining ovozi hal kiluvchi bo‘ladi.

37.Xarid komissiyasining barcha majlislari va qabul qiladigan qarorlari bayonnomalar bilan rasmiylashtiriladi. Bayonnomalar Xarid komissiyasining hozir bo‘lgan a’zolari tomonidan imzolanishi va Xarid komissiyasi raisi tomonidan tasdiqlanishi lozim.

Bayonnoma Xarid komissiyasi kotibi tomonidan imzolanmasligi, bayonnomaning haqiqiy emas deb topilishiga olib keladi.

38.Xarid komissiyasining har bir a’zosi Xarid komissiyasining ish jarayonida qaror qabul qilishi shart, qaror qabul qilishda betaraf bo‘lishga yul qo‘yilmaydi. Ovoz berish ochiq tarzda amalga oshiriladi. Yashirin tarzda ovoz berish va Xarid komissiyasining a’zolari tomonidan o‘z vakolatlarini boshqa shaxslarga berishlariga yul qo‘yilmaydi.

39.Xarid komissiyasi majlislarida tanaffuslarga yul kuyiladi. Xarid komissiyasi majlisini bir kun davomida ko‘chirish tanaffus bo‘lib hisoblanadi. Xaridlarning ommaviy tartib-taomilini o‘tkazishda tanaffus e’lon qilishga faqat xaridlar lotlari orasida yul kuyiladi.

40.Engib bo‘lmas kuch holatlaridan tashqari Xarid komissiyasi majlisining muddatini boshqa kunga o‘tkazishga yul qo‘yilmaydi.

41.Xarid komissiyasi quyidagi hollarda tanlovni o‘tmagan deb topadi:

tanlovda bitta ishtirokchi ishtirok etgan yoki bironta ishtirokchi ishtirok etmagan taqdirda;

takliflarni taqdim etish muddati tugaydigan kunga kelib tanlov ishtirokchilaridan ikkitadan kam takliflar kelib tushgan bo‘lsa;

kelib tushgan takliflar savdo ob’ektining tanlov hujjatlari shartlariga javob bermasa;

tanlov ishtirokchilari tomonidan taklif etilgan narxlar tanlov savdolarining eng yuqori bahosidan oshib ketsa.

6-bob. Xarid komissiyasining javobgarligi

42.Xarid komissiyasi ijrochini aniqlash tartib-taomillari davlat xaridlari to‘g‘risidagi qonunchilik talablariga muvofiqligi, o‘zi tomonidan qabul qiladigan quyidagi qarorlarning asoslantirilganligi va xolisligiga, jumladan:

Xarid komissiyasi tarkibida kvorum bo‘lmasdan turib qaror qabul qilganligi;

tanlov ishtirokchilari intellektual mulkining daxlsizligi yoki tijorat siriga bo‘lgan xuquqi buzilganligi;

tanlov ishtirokchilarini tanlovni o‘tkazish tartib-taomillarida qatnashishdan asossiz chetlatganlik;

yopiq axamiyatga ega bo‘lgan tartib-taomilga oid masalalar natijalarini ochiq muhokama qilganlik va ko‘rib chiqqanlik, maxfiy axborotni oshkor qilganlik, tanlov ishtirokchilari yoki jalb etilgan mutaxassislar bilan til biriktirganlik, shuningdek, boshqa gayrixuquqiy xarakatlarni sodir etganlik;

Xarid komissiyasining ochiq majlisida tanlov g‘olibini aniqlaganlik, tanlov g‘olibini e’lon qilish tartib-taomilini buzganlik, hozir bo‘lmagan tanlov ishtirokchilariga o‘z vaqtida xabar bermaganlik uchun javobgar hisoblanadi.

43.Xarid komissiyasi tanlov (tender) g‘olibini ishtirokchilar orasidan aniqlash tartib-taomillari davlat xaridlari to‘g‘risidagi qonun hujjatlari talablariga muvofiqligi, o‘zi qabul qilayotgan qarorlarning asosliligi va beg‘arazligi uchun javobgar bo‘ladi.

44.Xarid komissiyasi davlat xaridlarining boshqa sub’ektlari tomonidan amalga oshiriladigan harakatlar uchun javobgar bo‘lmaydi.

**7-bob. Yakuniy qoidalar**

45.Qonunlar va boshqa normativ-xuquqiy hujjatlarning buzilishida aybdor bo‘lgan xarid komissiyasi a’zolari O‘zbekiston Respublikasining qonunchiligiga muvofiq javobgar bo‘ladi.